เชื่อมั่นเอสเอ็มอีไม่ฟื้นฉุดดัชนีต่ำสุดรอบ3ปี
เชื่อมั่นเอสเอ็มอี ไตรมาส 3 ต่ำสุดรอบ 3 ปี ภัยแล้ง-ส่งออกฉุดกำลังซื้อ
3 พ.ย. 2558

เชื่อมั่นเอสเอ็มอี ไตรมาส 3 ต่ำสุดรอบ 3 ปี ภัยแล้ง-ส่งออกฉุดกำลังซื้อ
นายเบญจรงค์ สุวรรณคีรี ผู้อำนวยการอาวุโส ศูนย์วิเคราะห์เศรษฐกิจ ธนาคารทหารไทย เปิดเผยว่า ผลสำรวจดัชนีความเชื่อมั่นผู้ประกอบการเอสเอ็มอีไตรมาส 3 ปีนี้ ตกต่ำสุดในรอบ 3 ปี อยู่ที่ระดับ 34.2 ปรับลงจากระดับ 38.7 หรือลดลง 11.6% จากไตรมาสก่อนหน้า สาเหตุหลักที่ผู้ประกอบการกังวล คือ เศรษฐกิจในประเทศและกำลังซื้อ มีสัดส่วนถึง 63.9% สูงสุดในรอบ 3 ปี ส่วนดัชนีความเชื่อมั่นในอีก 3 เดือนข้างหน้า อยู่ที่ 53.1 ปรับลงจาก 53.8 ในไตรมาส 2 เล็กน้อย โดยความเชื่อมั่นในอนาคตเริ่มมีสัญญาณที่อ่อนแอลงในพื้นที่กรุงเทพฯ และปริมณฑล และภาคตะวันออก สวนทางกับภูมิภาคอื่นๆ ที่เริ่มมีแนวโน้มดีขึ้น
ทั้งนี้ มาตรการกระตุ้นเศรษฐกิจของภาครัฐที่ออกมาปลายไตรมาส 3 ถึงต้นไตรมาส 4 ทำให้แนวโน้มความเชื่อมั่นของเอสเอ็มอีดีขึ้น แต่ไม่เพียงพอที่จะพลิกความเชื่อมั่นให้เป็นขาขึ้นได้ เพราะเศรษฐกิจและกำลังซื้อที่ยังไม่แข็งแกร่ง จึงต้องติดตามต่อไปว่า เม็ดเงินที่จะอัดฉีดเข้าระบบจะเกิดการหมุนเวียนได้มากน้อยเพียงใด